喜張仲景范與蔡仲見過
作者：晁公遡
朝代：宋

paragraphs: 昔游房相湖，乃適與子逢。
迨其景將入，不盡湖所窮。
今子聯翩來，二難復相從。
散策破莓苔，循池詠芙蓉。
子勿謂池小，託之儋耳翁。
名重覺景勝，人賢增地雄。
老夫實自慶，得爲使君公。
飲食玻璃江，日汲水一鍾。
洗我崑崙心，充我雲夢胸。
巾車且少留，樂當與子同。
徑幽木陰茂，土腴蓮實豐。
凌波挽碧莖，剪房剝青蓬。
吾兄猶在遠，按節臨瀘戎。
吾亦思飄然，攝身乘清風。